SL Uradni list Evropske unije C 255/58

Objava vloge za spremembo na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2007/C 255/21)

Ta objava daje pravico do ugovora zoper vlogo za spremembo na podlagi člena 7 Uredbe Sveta (ES) št. 510/2006 (1). Izjave o ugovoru mora Komisija prejeti v šestih mesecih po dnevu te objave.

VLOGA ZA SPREMEMBO

UREDBA SVETA (ES) št. 510/2006

Vloga za spremembo v skladu s členom 9 in členom 17(2)

„CARNALENTEJANA“

ES št.: PT/PDO/117/0209/08.04.2002

ZOP ( X ) ZGO ( )

Zahtevana(-e) sprememba(-e)

Postavka v specifikaciji proizvoda:

Ime proizvoda Opis proizvoda Geografsko območje Dokazilo o poreklu Metoda pridobivanja Povezava Označevanje Nacionalne zahteve

Sprememba(-e):

1. Opis proizvoda

Da bi združenje proizvajalcev uskladilo proizvode z veljavno nacionalno zakonodajo, zlasti s spremembami razvrščanja lahkih govejih trupov (Odlok št. 363/2001 z dne 9. aprila), je zahtevalo spremembo te postavke in jih ustrezno utemeljilo.

Po drugi strani se je združenje zaradi novih tržnih smeri in prilagoditve predstavitve proizvoda vedénju in izbiram potrošnikov odločilo spremeniti tržno predstavitev proizvoda. „Carnalentejana“ bo tako zdaj na voljo v naslednjih oblikah: mleta, oblikovana, zvita, v kockah, rezinah itn., pakirana v posodicah ali v drugi ustrezni embalaži, pakirana v zaščitno atmosfero, vakuumsko pakirana ali hitro zamrznjena, pri čemer je delež „Carnalentejana“ vsaj 95 % teže končnega proizvoda. Potek celotnega proizvodnega procesa na območju porekla omogoča popolno sledljivost, strog nadzor uporabe zaščitene označbe porekla ter pristno predstavitev proizvoda z ustaljeno kakovostjo, ki ne razočara potrošnika in izpolnjuje njegova pričakovanja. Zaradi navedenih razlogov je združenje predložilo portugalski vladi vlogo za spremembo predstavitve proizvoda.

2. Geografsko območje

Proizvajalci iz nekaterih občin, ki mejijo na geografsko območje proizvodnje „Carnalentejana“, so pri združenju proizvajalcev, odgovornem za označbo porekla, zahtevali razširitev območja, saj naj bi bili tudi v njihovih občinah izpolnjeni vsi pogoji za proizvodnjo, kot so krmljenje, reja, gostota živine, postopki kmetovanja, pasma živali in tradicija. Združenje proizvajalcev je preučilo zahtevo in jo utemeljilo z raziskavo/študijo, ki je bila predložena portugalski vladi, ta pa se je z njo strinjala.

Ker je bilo v dokumentaciji geografsko območje proizvodnje opredeljeno samo na podlagi upravnih meril, se je dejansko zgodilo, da niso bila upoštevana nekatera sosednja območja, ki imajo ista tla in podnebje, iste postopke reje, gostoto živine in prevladujoče rastlinstvo, isto pasmo, isto prakso in postopke kmetovanja, zaradi česar je proizvod po fizikalnih, kemijskih in senzoričnih lastnostih enak kot „Carnalentejana“. Edina razlika je, da imajo proizvajalci, ki jih ne zajema sedanje geografsko območje, velike finančne izgube, ker se njihovi proizvodi ne tržijo pod isto označbo kot proizvodi njihovih sosedov.

3. Metoda pridobivanja

Vložene spremembe zadevajo možnost predstavitve mesa, da se ustrezno pakira pod zaščitno atmosfero, vakuumsko pakira in hitro zamrzne. Da bi zagotovili pristnost in kakovost proizvoda, varovali interese potrošnikov, omogočili nadzor ter popolno sledljivost proizvoda in predelave, morajo poleg telitve, gojenja, reje, zakola živali in razseka trupov, vsi postopki razreza, predelave in pakiranja potekati na opredeljenem geografskem območju. Vendar se nekateri postopki predelave in pakiranja lahko izvajajo tudi zunaj geografskega območja, če tam ni predelovalne infrastrukture, ki ustreza zahtevam združenja glede higiene in varnosti živil ter nadzora postopkov. V takšnih primerih se okrepi nadzorni sistem, zagotovi sledljivost in določi razdalja največ 500 km za prevoz mesa, da se ohrani kakovost in omogoči nadzor.

4. Označevanje

Združenje proizvajalcev je predlagalo spremembo tega poglavja zaradi uskladitve z določbami nove veljavne nacionalne zakonodaje in zakonodaje Skupnosti. Ne glede na tržno predstavitev proizvoda ali zahteve splošne zakonodaje o označevanju, je obvezna uporaba navedbe „CARNALENTEJANA – ZOP“, certifikacijske oznake, znaka proizvoda „Carnalentejana“ in znaka Skupnosti. Če se proizvod uporablja kot sestavina v predelanih proizvodih, je ob upoštevanju zahtev za pridobitev dovoljenja in nadzor dovoljeno navesti: „Proizvedeno iz CARNALENTEJANA – ZOP“, medtem ko je izrecno prepovedana navedba „CARNALENTEJANA – ZOP“ in znak Skupnosti ali kakršna koli druga zavajajoča navedba, ki bi izrabljala ugled ZOP.

POVZETEK

UREDBA SVETA (ES) št. 510/2006

„CARNALENTEJANA“

ES št.: PT/PDO/117/0209/08.04.2002

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Instituto de Desenvolvimento Rural e Hidráulica Naslov: Av. Afonso Costa, 3 P-1949-002 Lisboa Telefon: (351) 21 844 22 00 Telefaks: (351) 21 844 22 02 E-naslov: idrha@idrha.min-agricultura.pt

2. Vlagatelj:

Naziv: CARNALENTEJANA — Agrupamento de Produtores de Bovinos de Raça Alentejana, SA Naslov: Estrada do Moinho Vento P-7350-230 Elvas Telefon: (351) 268 639480 Telefaks: (351) 268 622455 E-naslov: caalentejo@mail.telepac.pt Sestava: Proizvajalci/predelovalci ( X ) Drugo ( )

3. Vrsta proizvoda:

Skupina 1.1: Sveže meso (in drobovina)

4. Specifikacija:

(povzetek zahtev v skladu s členom 4(2) uredbe (ES) št. 510/2006)

4.1. Ime: „Carnalentejana“

4.2. Opis: Polovice trupov, četrtine trupov, vakuumsko pakirani kosi ali kosi, pakirani v zaščiteni atmosferi, kot tudi pripravljeni proizvodi, hlajeni ali zamrznjeni, pridobljeni iz živali pasme alentejano, vpisane na seznam rojstev pasme goveda alentejano, z naslednjimi značilnostmi:

Ob tradicionalnih predstavitvah – trup, celi kosi in manjši kosi – se lahko „Carnalentejana“ prodaja tudi kot mleta, oblikovana, zvita, v kockah, v rezinah itn., pakirana v posodicah ali v drugi ustrezni embalaži, pakirana v zaščitno atmosfero, vakuumsko pakirana ali hitro zamrznjena, pri čemer je delež „Carnalentejana“ vsaj 95 % teže končnega proizvoda. V pripravljenih proizvodih, v katerih je „Carnalentejana“ le sestavina, se lahko uporabi kot edina mesna sestavina, pri čemer je delež vsaj 60 % teže končnega proizvoda.

4.3. Geografsko območje: Ob upoštevanju geografske razširjenosti pašnikov in pasme goveda alentejano, lokacije kmetijskih gospodarstev, ki lahko ustrezno gojijo in redijo živali, znanja in izkušenj pri gojenju in reji živali, pravil za zakol, razsek in pripravo trupov, govejih polovic, kosov govejega mesa ter na splošno predelanega govejega mesa, splošnih zahtev glede nadzora in sledljivosti govejega mesa, posebnih zahtev glede nadzora in sledljivosti, ki so jih določili sami proizvajalci ZOP „Carnalentejana“, potrebe, da se ne zavedejo redni potrošniki ZOP „Carnalentejana“, brezpogojnih zahtev o navedbi geografskega porekla in živali na vsakem kosu mesa ali embalaži ter potreb po dobavi pristnega in zanesljivega proizvoda, je geografsko območje telitve, gojenja, reje živali, zakola, priprave trupov, polovic in četrtin trupov, razseka in razreza na kose različnih velikosti, vključno z drobno narezanimi kosi, predelave nekaterih kosov v mlete in predelane proizvode ter pakiranje kosov ter mletih in predelanih proizvodov naravno omejeno na:

vse občine v okrajih Beja, Évora in Portalegre;

občine Alcácer do Sal, Alcochete, Grândola Montijo, Moita, Palmela, Setúbal, Santiago do Cacém in Sines v okraju Setúbal;

občine Abrantes, Almeirim, Alpiarça, Benavente, Chamusca, Constância, Coruche, Golegã, Mação, Salvaterra de Magos, Santarém, Sardoal in Vila Nova da Barquinha v okraju Santarém;

občine Castelo Branco, Idanha-a-Nova, Proença-a-Nova in Vila Velha de Ródão v okraju Castelo Branco.

4.4. Dokazilo o poreklu: Poreklo izhaja iz običajev, delo pri selekciji in izboljševanju pasme se je začelo že pred več kot 40 leti ter obstajata rodovniška knjiga in zveza rejcev pasme alentejano.

Meso se lahko pridobi le iz živali pasme alentejano, vpisanih na seznam rojstev pasme goveda alentejano, ki so rojene, gojene in rejene v kmetijskih gospodarstvih na opredeljenem geografskem območju, ustrezajo zahtevanim lastnostim in so vpisane pri združenju. Celotni ciklus proizvodnje, vključno z zakolom, razsekom, predelavo in pakiranjem, lahko izvajajo izvajalci, ki so pod nadzorom pristojnega organa. Nadzor zajema vse stopnje proizvodnje in sicer od rojstva in vpisa živali na seznam rojstev do krmljenja in reje, zakola, razseka, predelave ter pakiranja. Vzpostavljen je sistem popolne sledljivosti, ki z oštevilčeno certifikacijsko oznako omogoča v katerem koli trenutku povezati proizvod in žival, iz katere je narejen.

4.5. Metoda pridobivanja: „Carnalentejana“ se pridobiva iz živali pasme alentejano, ki so vpisane na seznam rojstev pasme alentejano, pripadajo staršem, vpisanim v rodovniško knjigo pasme goveda alentejano, so v ekstenzivni reji in katerih gostota živali je manjša od 1,4 GVŽ/ha v skladu s tradicionalnimi postopki na območju. Teleta se dojijo do starosti 6-9 mesecev, nato se prehrana postopno dopolnjuje s pašo in koncentrirano krmo, ki jo odobri združenje. Določeni so starostni razredi za zakol ter pravila za krmljenje in rejo živali. „Carnalentejana“ se prodaja v različnih oblikah, ki jih določa specifikacija: v trupih, celih kosih in manjših kosih, enostavnih predelanih proizvodih ali pripravljenih proizvodih z zelenjavo ali brez nje, ustrezni pakiranih v zaščitno atmosfero, vakuumsko pakiranih ali hitro zamrznjenih. Da bi zagotovili pristnost in kakovost proizvoda, varovali interese potrošnikov, omogočili nadzor ter popolno sledljivost proizvoda in predelave, morajo poleg telitve, gojenja, reje, zakola živali in razseka trupov, vsi postopki razreza, predelave in pakiranja potekati na opredeljenem geografskem območju. Vendar se nekateri postopki predelave in pakiranja lahko izvajajo tudi zunaj geografskega območja, če tam ni predelovalne infrastrukture, ki ustreza zahtevam združenja glede higiene in varnosti živil ter nadzora postopkov. V takšnih primerih se okrepi nadzorni sistem, zagotovi sledljivost in določi razdalja največ 500 km za prevoz mesa, da se ohrani kakovost in omogoči nadzor.

4.6. Povezava: Pasma goveda alentejano je navzoča v regiji Alentejo in na sosednjih območjih, katerih kmetijske in podnebne razmere so izrazito sredozemske – vroča in suha poletja ter značilni sredozemski samorasli pašniki – ki dajejo mesu značilne organoleptične lastnosti. Središča proizvodnje so ponavadi črede desetih plemenskih samic, gojenih v ekstenzivni reji v kmetijskih gospodarstvih, v katerih živali poteka v sožitju s proizvodnjo žita. Ti proizvodnji se od nekdaj nespremenjeno dopolnjujeta. Uporaba slame in strnišča na paši je običajna in nujna praksa za vzdrževanje živine v obdobju od začetka poletja do zime, ko primanjkuje naravne krme na pašnikih. Paša se ponavadi izvaja na podrasti črnega hrasta in hrasta plutovca, katerih želod zagotavlja zalogo hrane od oktobra dalje in je odlično dopolnilo k travi, ki ima v tem letnem času še majhno hranilno vrednost.

4.7. Nadzorni organ:

Naziv: CERTIALENTEJO — Certificação de Produtos Agrícolas, Lda Naslov: Rua Diana de Liz — Horta do Bispo Apartado 320 P-7006-804 Évora Telefon: (351) 26 676 95 64/5 Telefaks: (351) 26 676 95 66 E-naslov: geral@certialentejo.pt

Ugotovljeno je, da CERTIALENTEJO – Certificação de Produtos Agrícolas, L.DA izpolnjuje zahteve Standarda 45011:2001.

4.8. Označevanje: Poleg obveznega označevanja po splošni zakonodaji je obvezna uporaba:

navedbe „CARNALENTEJANA – Zaščitena označba porekla“,

certifikacijsko oznako, ki vključuje ime proizvoda, nadzornega in certifikacijskega organa ter serijsko številko, ki omogoči sledljivost proizvoda,

znak „Carnalentejana“ in znak Skupnosti ZOP, prikazan spodaj:

V nobenem primeru se ime ali sedež in naziv podjetja proizvajalca ali odgovornega združenja ne sme nadomestiti z nazivom drugega organa, tudi če je ta odgovoren za proizvod ali ga trži.

Označbi – „Carnalentejana“ ZOP – se na noben način sme dodajati druge označbe ali navedbe, vključno z blagovno znamko distributerja ali koga drugega.

Živila, ki vsebujejo „Carnalentejana“, se lahko prodaja z navedbo „Proizvedeno iz CARNALENTEJANA – ZOP“ na embalaži, če je potrjeno, da:

je „Carnalentejana“ edina mesna sestavina v končnem proizvodu,

je „Carnalentejana“ glavna sestavina glede na težo končnega proizvoda in

je uporabnike proizvoda s to zaščiteno označbo odobrilo odgovorno združenje proizvajalcev.

To združenje vodi register navedenih uporabnikov, ki ga po odobritvi preverja „OPC“ (nadzorni in certifikacijski organ) glede pravilne uporabe zaščitenih označb pri označevanju ter uporabljenih količin. V takem primeru je prepovedana uporaba znaka Skupnosti ali katerega koli drugega znaka ali navedbe, ki bi izrabljal ugled ZOP.

(1) UL L 93, 31.3.2006, str. 12.

(2) Junci, telice, biki in krave s trupi v razredu P se lahko uporabijo za razsek.